Vytauto Didžiojo universiteto Žemės ūkio akademija

Vytauto Didžiojo universiteto Žemės ūkio akademija (VDU ŽŪA) – Vytauto Didžiojo universiteto akademinis padalinys. Įkurtas 2019 m. sausio 1 d. prie Vytauto Didžiojo universiteto prijungus Aleksandro Stulginskio universitetą.

Pavadinimų kaita 
 1924 m. Žemės ūkio akademija
 1945 m. Lietuvos žemės ūkio akademija
 1996 m. Lietuvos žemės ūkio universitetas
 2011 m. Aleksandro Stulginskio universitetas
 2019 m. Vytauto Didžiojo universiteto Žemės ūkio akademija

Istorija 

1924 m. rugsėjo 3 d. Dotnuvoje įsteigta Žemės ūkio akademija, pertvarkius Lietuvos universiteto Matematikos-gamtos fakulteto Agronomijos ir miškininkystės skyrių ir Dotnuvos žemės ūkio technikumą. Iškilmingas Steigiamasis posėdis įvyko spalio 15 d. Ši diena laikoma akademijos įkūrimo data.

Dotnuvoje susitelkė talentingi mokslininkai: Jurgis Krikščiūnas, Jonas Kriščiūnas, Povilas Matulionis, Stasys Nacevičius, Dionizas Rudzinskas, Viktoras Ruokis, Juozas Tonkūnas, Vincas Vilkaitis ir kt. 1938 m. dėstė 15 profesorių ir docentų, 27 dėstytojai, asistentai, laborantai, 6 neetatiniai dėstytojai. Iki 1940 m. akademiją baigė apie 500 absolventų. Mokslo darbams skelbti akademija leido „Žemės ūkio akademijos metraštį“ (išėjo 13 tomų). 1940 m. akademija turėjo apie 30 000 tomų biblioteką, 460 ha ūkį, mokomąjį daržą, medelyną. 1943 m. vokiečiai akademiją uždarė, 1944 m. liepos 31 d. susprogdino centrinius akademijos rūmus, sudegino biblioteką, archyvą, bendrabučius, sunaikino laboratorijų įrengimus.

1945 m. akademija perkelta į Kauną, į buvusią LR žemės ūkio ministeriją Kęstučio gatvėje. 1946 m. pradžioje jai perduodama dalis Noreikiškių tarybinio ūkio studentų gamybiniam mokymui. Tais pačiais metais įsteigti du inžineriniai fakultetai – Žemės ūkio mechanizacijos bei Hidromelioracijos ir žemėtvarkos. Didėjant studentų skaičiui ir 1949 m. atidarius neakivaizdinį skyrių, patalpos, esančios Kaune, pasidarė ankštos, todėl nuspręsta pastatyti atskirą akademijos miestelį Noreikiškėse. Naujų rūmų kertinis akmuo padėtas 1957 m. spalio 15 d., o galutinai į šį miestelį persikelta 1964 m. Pokario laikotarpiu, iki Lietuvos nepriklausomybės atkūrimo, Lietuvos žemės ūkio akademija parengė 24 994 specialistus.

1996 m. spalio 8 d. LR Seimo nutarimu Lietuvos žemės ūkio akademija pavadinta Lietuvos žemės ūkio universitetu. 2011 m. birželio 28 d. LR Seimo nutarimu Lietuvos žemės ūkio universitetas pavadintas Aleksandro Stulginskio universitetu.

2004 m. Vilkaviškio vyskupas Rimantas Norvila pasirašė LŽŪU Šventosios Dvasios koplyčios įkūrimo aktą.

2019 m. sausio 1 d. Aleksandro Stulginskio universitetas prijungtas prie Vytauto Didžiojo universiteto ir tapo VDU Žemės ūkio akademija.

Šiuo metu akademijoje veikia 5 fakultetai – Agronomijos, Bioekonomikos plėtros, Vandens ūkio ir žemėtvarkos, Miškų ir ekologijos, Žemės ūkio inžinerijos, bei 37 katedros. Akademija įsikūrusi 719 ha plote, turi 5 mokomuosius korpusus, arboretumą, bandymo stotį, mokymo centrą, mokomąjį ūkį, studentų ir dėstytojų miestelį. Mokomuosiuose korpusuose yra 40 auditorijų, 42 mokomieji kabinetai, 80 laboratorijų, biblioteka, kurios fonduose sukaupta apie 600 tūkstančių knygų.

Fakultetai 

 Agronomijos
 Bioekonomikos plėtros
 Miškų ir ekologijos
 Inžinerijos

Rektoriai 

 1924 m. Povilas Matulionis
 1928 m. Juozas Tonkūnas
 1934 m. Vincas Vilkaitis
 1941 m. Jonas Kriščiūnas
 1941 m. Balys Vitkus

 1944 m. Jonas Kriščiūnas
 1945 m. Matas Mickis
 1953 m. Juozas Tatoris
 1957 m. Jonas Bulavas
 1962 m. Zigmas Urbonas

 1975 m. Jonas Dromantas
 1989 m. Rimantas Urbonas
 1994 m. Albinas Kusta
 2004 m. Romualdas Deltuvas
 2011 m. Antanas Maziliauskas

Kancleriai 
 2019 m. Antanas Maziliauskas
 2020 m. Astrida Miceikienė

Taip pat žiūrėti 
 Sąrašas:Aleksandro Stulginskio universiteto Tarybos nariai

Išnašos

Papildomam skaitymui 
 Agronomijos mokslų raida Lietuvoje ir jos kūrėjai: monografija / Algirdas Motuzas. – Kaunas: LŽŪU, 1997. – 191 p.: iliustr. – ISBN 9986-545-66-8
 Universitetinio žemės ūkio mokslo raida Lietuvoje: aukštojo mokslo istorijos studija / Algirdas Motuzas. – Kaunas: LŽŪU, 1999. – 394 p.: portr. – ISBN 9986-545-90-0
 Agronomijos fakultetas, 1924–1999 / Algirdas Motuzas, Steponas Raudonius. – Kaunas: LŽŪU, 1999. – 271 p.: portr. – ISBN 9986-545-91-9
 Lietuvos žemės ūkio universitetas, 1924–1999: monografija / Algimantas Patašius. – Vilnius: Lietuvos mokslas, 2000. – 516 p.: iliustr. – ISBN 9986-795-06-0
 Agrarinio mokslo sklaida: Lietuvos žemės ūkio universitetui – 80: pastarojo penkmečio ženklai: knyga-albumas / Algirdas Motuzas. – Akademija: LŽŪU, 2004. – 180 p.: iliustr. – ISBN 9955-448-24-5
 Žemės ūkio inžinerijos fakultetas, 1946–2006 m. / Jonas Brundza, Kazimieras Giedra, Algirdas Raila. – Akademija: Arx Baltica, 2006. – 338 p.: iliustr. – ISBN 9955-638-56-7
 Transporto ir jėgos mašinų katedra, 1947–2007 / Kazimieras Giedra, Algirdas Janulevičius, Aleksandras Kirka, Julija Kvietkauskienė, Stanislovas Tiškevičius. – Akademija: LŽŪU, 2007. – 35 p.: iliustr.
 Lietuvos žemės ūkio universiteto arboretumas, 1991–2011 / Mindaugas Navasaitis. – Akademija: LŽŪU, 2011. – 128 p.: iliustr. – ISBN 978-609-449-002-6

Nuorodos 

 Akademijos tinklalapis

Dotnuva
Akademija (Kaunas)